KIRJALLINEN KYSYMYS E-0300/98 neuvostolle esittäjä(t): Leonie van Bladel (UPE) (17. helmikuuta 1998)

Aihe: Selvyyttä Turkin EU-jäsenyyteen

1. Voiko neuvoston puheenjohtaja taata, että Turkin EU-jäsenyyttä ei alisteta Kyproksen kysymyksen ratkaisuun ja että EU:n ja Turkin keskinäiset suhteet eivät myöskään riipu tästä?

2. Onko neuvoston puheenjohtaja valmis tekemään kaikkensa, jotta Turkille myönnettyä eurooppalaista rahoitusta koskeva varojen jäädytys lopetettaisiin?

3. Onko neuvoston puheenjohtaja valmistautunut antamaan Turkille täyden selvyyden siitä, mitkä ovat sen mahdollisuudet täyteen EU-jäsenyyteen siinä tapauksessa, että Turkki näyttää täyttävän kaikki jäsenyyden kriteerit?

4. Katsooko neuvoston puheenjohtaja, että Turkin jäsenyydelle on asetettava samat ehdot kuin mitä muillekin jäsenyyttä tavoitteleville maille on asetettu, ottaen huomioon erityisesti sen, että tietyt jäsenvaltioehdokkaatkaan eivät EU-maiden tapaan noudata ihmisoikeuksia eivätkä oikeusvaltioperiaatteita, kun tarkastellaan näiden maiden vankiloita koskevaa tilannetta ja niiden tapaa kohdella pidätettyjä?

Vastaus (18. toukokuuta 1998)

Eurooppa-neuvosto määritteli Euroopan unionin suhtautumisen Turkkiin Luxemburgissa 12. - 13. joulukuuta 1997 pidetyssä kokouksessaan. Tässä yhteydessä Eurooppa-neuvosto vahvisti Turkin kelpoisuuden liittyä Euroopan unioniin. Turkkia arvioidaan samoin kriteerein kuin muitakin jäsenyyttä hakeneita valtioita. Lisäksi Turkin osallistuminen Eurooppa-konferenssiin mahdollistaa Euroopan unionin jäsenvaltioiden ja Turkin välisen vuoropuhelun ja yhteistä etua koskevilla aloilla toteutettavan yhteistyön vahvistamisen. Neuvosto toivoo Turkin peruuttavan päätöksensä olla osallistumatta Eurooppa-konferenssiin, jonka avauskokous pidettiin 12. maaliskuuta 1998, ja pyrkii kaikin keinoin tähän tavoitteeseen.

Lisäksi Eurooppa-neuvosto muistutti, että Turkin ja Euroopan unionin välisten suhteiden vahvistaminen riippuu myös Turkin aloittamien poliittisten ja taloudellisten uudistusten jatkamisesta, erityisesti ihmisoikeuksia koskevien vaatimusten ja käytäntöjen mukauttamisesta Euroopan unionissa voimassa oleviin vaatimuksiin ja käytäntöihin, vähemmistöjen kunnioittamisesta ja niiden suojelemisesta, tyydyttävien ja vakaiden suhteiden luomisesta Kreikan ja Turkin välillä, riitojen ratkaisemisesta oikeusteitse erityisesti Kansainvälisessä tuomioistuimessa sekä YK:n johdolla käytävien neuvottelujen tukemisesta poliittisen ratkaisun löytämiseksi Kyproksessa Yhdistyneiden Kansakuntien turvallisuusneuvoston asiaa koskevien päätöslauselmien pohjalta.

Lopuksi Eurooppa-neuvosto katsoi, että on määriteltävä strategia Turkin valmistelemiseksi liittymistä varten lähentämällä sitä Euroopan unioniin kaikilla aloilla. Tähän strategiaan olisi kuuluttava Ankaran sopimukseen sisältyvien mahdollisuuksien kehittäminen, tulliunionin syventäminen, rahoitusyhteistyön täytäntöönpano, lainsäädännön lähentäminen ja unionin säännösten omaksuminen sekä tapauskohtaisesti päätettävä osallistuminen tiettyihin ohjelmiin ja tiettyjen virastojen toimintaan muiden hakijavaltioiden tavoin. Assosiaationeuvosto tarkistaa strategian erityisesti assosiaatiosopimuksen 28 artiklan mukaisesti Kööpenhaminan kriteerien ja neuvoston 29. huhtikuuta 1997 vahvistaman kannan perusteella. Rahoitusyhteistyön osalta puheenjohtajavaltio tekee kaikkensa toteuttaakseen edellytykset rahoitusasetuksen vapauttamiseksi Turkin hyväksi ja mahdollistaakseen Turkkia koskevan ohjeellisen kahdenvälisen ohjelman täysimääräisen täytäntöönpanon Euro-Välimeri- yhteistyökumppanuuden puitteissa (MEDA).